
Høringssvar vedr. Planstrategi 2023

Afsender: Kattegatforbindelse – Nej Tak
kattegatforbindelsenejtak@gmail.com

Skulle en fast forbindelse over Kattegat blive en realitet, kommer den til at diktere Odder kommunes udvikling fremover, og den bliver ikke bæredygtig.
Kattegatforbindelse – Nej Tak er en forening, der arbejder imod etablering af en fast forbindelse mellem Jylland og Sjælland, og derfor også har til opgave at udbrede foreningens viden om og holdning til forbindelsen. 
Det er i dette lys vores høringssvar skal læses, idet vi tager udgangspunkt i Odder Kommunes Udviklingsplan 2022 – 2026: ”Et stærkt fællesskab i balance” og Planstrategi 2023: ”Bæredygtige byer og landsbyer og bæredygtige landskaber”. Intentioner vi som udgangspunkt kun kan tilslutte os.
Odder Kommune har valgt FN’s definition af bæredygtighed, så legitimiteten er i orden. Definitionen lyder: ”En bæredygtig udvikling er en udvikling, som opfylder de nuværende generationers behov, uden at bringe fremtidige generationers muligheder for at opfylde deres behov i fare.”
Som Odder Kommune selv skriver: ”Det handler om planlægning af de næste 12 år og meget kan ændre sig, så der skal ske løbende tilpasning.”  En evt. etablering af en fast forbindelse over Kattegat er et projekt, som vil ændre fundamentalt på resultatet af kommunens intentioner, derfor bliver vi også nødt til at inddrage muligheden af en fast forbindelse i kommunens mål om bæredygtighed som udviklingsstrategi og advare om, at det vil være svært for ikke at sige umuligt, at leve op til de intentioner kommunen har. 
De nye bosætningsområder: Økologiens kvarter, Boulstrup og Assedrup kommer til at ligge tæt ved Kattegatforbindelsens linjeføring. De vil blive påvirket voldsomt af trafikstøj, lysforurening, nedfald af mikroplast fra dæk, ligesom tracéet vil skabe en barriere.
Det terrasserede landskab, som munder ud i Odder å, vil blive totalt ommøbleret af lavbroer, der skal føre motorvej og jernbane over ådalen og op i bakkerne, og her vil ikke blive vist nogen former for respekt for det omkringliggende landskab, for motorvej og jernbane vil stille krav, der vil trumfe alle andre hensyn. En motorvej og jernbane gennem Odder Kommunes landskaber betyder, at Odder Kommune afgiver suverænitet – man underlægger sig motorvejens betingelser – motorvejsprojektet dikterer, og så kan kommunen have nok så mange intentioner om bæredygtighed.
Hvis det var nødvendigt af hensyn til almenvellet, måtte vi bøje os i Odder og acceptere trafikstøj, lys og partikelforurening, MEN der er INTET samfundsnødvendigt i forbindelsen – den er nice to have for personer, der skal hurtigt mellem Sjælland og Jylland, og vil intet positivt give Odder Kommune. Tværtimod vil en stor del af kommunens beboere blive sundhedstruede pga. vedvarende trafikstøj. Nationalt vil det betyde flere biler på vejene og mere trængsel i bl.a. Aarhus og København. Man regner med 41.500 biler i døgnet på en eventuel motorvej gennem Odder Kommune. 
Vi mener, at de kommunalpolitikere i Odder, der er tilhængere af en fast forbindelse over Kattegat bør tage deres holdning op til fornyet overvejelse, så Odder Kommunes politikere kan melde klart ud til Folketinget: ”Vi vil ikke lægge jord til en støjende og unødvendig motorvej og jernbane, for vi har helt andre mål for vores arealanvendelse, og Odder Kommunes fremtid som bæredygtig kommune kan ikke realiseres, hvis der kommer en Kattegatforbindelse.”
Under afsnittet om Infrastruktur står til sidst, at de mulige korridorer for etablering af en eventuel kommende Kattegatforbindelse skal præciseres. Den linje bedes fjernet, idet det ikke er kommunalbestyrelsens opgave at præcisere dette. 

På bestyrelsens vegne, Finn Vesterlund

